Unionin tuomioistuimen tuomio (kuudes jaosto) 12.7.2012 – Cetarsa vastaan komissio

(asia C-181/11 P)

Muutoksenhaku – Kilpailu – Kartellit tai muut yhteistoimintajärjestelyt – Raakatupakan oston ja ensijalostuksen markkinat Espanjassa – Päätös, jolla EY 81 artiklan rikkominen todetaan – Hintojen vahvistaminen ja markkinoiden jakaminen – Sakot – Yhdenvertainen kohtelu – Enimmäismäärä, joka on 10 prosenttia liikevaihdosta – Yhteistyö – Selvitysaineiston vääristäminen – Ilmeinen arviointivirhe – Puutteelliset perustelut

1. Muutoksenhaku – Valitusperusteet – Tosiseikkojen virheellinen arviointi – Tutkimatta jättäminen – Unionin tuomioistuimen harjoittaman valvonnan piiriin ei kuulu tosiseikkojen ja selvitysaineiston arviointi, paitsi jos ne on otettu huomioon vääristyneellä tavalla – Selvitysaineiston vääristämistä koskeva valitusperuste – Tarve ilmoittaa täsmällisesti vääristyneellä tavalla huomioon otetut seikat ja näyttää toteen ne arviointivirheet, joiden takia vääristämiseen on päädytty (SEUT 256 artikla; Euroopan unionin tuomioistuimen perussäännön 58 artiklan ensimmäinen kohta; unionin tuomioistuimen työjärjestyksen 112 artiklan 1 kohdan ensimmäisen alakohdan c alakohta) (ks. 56, 57, 96 ja 97 kohta)

2. Muutoksenhaku – Valitusperusteet – Selvitysaineistona pidetyn kansallisen oikeuden vääristäminen – Tutkittavaksi ottaminen (SEUT 256 artikla; Euroopan unionin tuomioistuimen perussäännön 58 artiklan ensimmäinen kohta) (ks. 59 kohta)

3. Oikeudenkäyntimenettely – Uusien perusteiden esittäminen käsittelyn kuluessa – Edellytykset – Soveltaminen valitusmenettelyyn (Unionin tuomioistuimen työjärjestyksen 42 artiklan 2 kohta ja 118 artikla) (ks. 60 ja 61 kohta)

4. Muutoksenhaku – Valitusperusteet – Peruste, joka esitetään ensimmäistä kertaa vasta muutoksenhaun yhteydessä – Tutkimatta jättäminen (Euroopan unionin tuomioistuimen perussäännön 58 artikla; unionin tuomioistuimen työjärjestyksen 113 artiklan 2 kohta) (ks. 62 kohta)

5. Oikeudenkäyntimenettely – Valituskirjelmä – Muotovaatimukset – Yhteenveto valitusperusteista puuttuu – Tutkimatta jättäminen (Unionin yleisen tuomioistuimen työjärjestyksen 44 artiklan 1 kohdan c alakohta) (ks. 64 kohta)

6. Muutoksenhaku – Valitusperusteet – Perustelujen puutteellisuus – Edellytykset, joiden täyttyessä unionin yleisen tuomioistuimen perustelut saavat olla implisiittisiä (SEUT 256 artikla; Euroopan unionin tuomioistuimen perussäännön 36 artikla ja 53 artiklan ensimmäinen kohta) (ks. 71 ja 101 kohta)

7. Kilpailu – Sakot – Sakkojen määrä – Sakkojen suuruuden määrittäminen – Enimmäismäärän laskeminen – Sakon lopullisen määrän ja väliaikaisen määrän erottaminen toisistaan – Seuraukset (Neuvoston asetuksen N:o 1/2003 23 artiklan 2 kohdan toinen alakohta) (ks. 80–85 kohta)

Aihe

Valitus unionin yleisen tuomioistuimen (neljäs jaosto) asiassa T-33/05, Cetarsa vastaan komissio, 3.2.2011 antamasta tuomiosta, jolla kyseinen tuomioistuin hylkäsi kumoamisvaatimuksen, joka kohdistui [EY] 81 artiklan 1 kohdan mukaisesta menettelystä (asia COMP/C.38.238/B.2 – Raakatupakka-ala ‐ Espanja) 20.10.2004 tehtyyn komission päätökseen K(2004) 4030 lopullinen, sekä komission vastakanteen, jolla pyrittiin kantajalle määrätyn sakon määrän korottamiseen

Ratkaisu

1) Päävalitus ja liitännäisvalitus hylätään.

2) Compañia española de tabaco en rama SA (Cetarsa) velvoitetaan korvaamaan päävalitukseen liittyvät oikeudenkäyntikulut.